Opetus- ja kulttuuriministeriö PÖYTÄKIRJA

Ympäristöministeriö YM016:00/2016

 OKM: 36/040/2016

Kulttuuriympäristöstrategian koordinaatioryhmän 7. kokous

Aika: 31.1.2017 klo 13:30-15:30

Paikka: Opetus- ja kulttuuriministeriö, Meritullinkatu 10, kokoushuone Kultakabinetti

Osallistujat: Päivi Salonen (puheenjohtaja)

Matleena Haapala

Hanna Hämäläinen (sihteeri)

Mikko Härö (poissa)

Mirva Mattila (poissa)

Tuija Mikkonen

Laura Tuominen (sihteeri)

Hanna Söderström, seuraaja, YM

**1. Avaus**

Puheenjohtaja avasi kokouksen klo 13.34.

**2. Edellisen kokouksen pöytäkirja**

Hyväksyttiin edellisen kokouksen pöytäkirja.

**3. Toimintakertomuksen hyväksyminen**

Hyväksyttiin viime kokouksen jälkeen vielä kommenttikierroksella käynyt koordinaatiorymän toimintakertomus 2015-2016. Toimintakertomus on esitelty ympäristöministeriön johdolle, ja viedään myös opetus- ja kulttuuriministeriön johdolle.

**4. Haastekampanjan suunnittelu**

Hanna Hämäläinen esitteli ympäristöministeriössä laaditun haastekampanjasuunnitelman. Keskustelussa todettiin, että monipuolinen suunnitelma tuo esiin runsaasti erilaisia toimintamalleja ja -mahdollisuuksia. Osa niistä, esim. kaikkien kuntien aktivoiminen, edellyttäisi kuitenkin selvästi enemmän koordinaatioresursseja. Kuntien osalta on kuitenkin mahdollista rajata sitoumusyhteydenotto kulttuuritoimeen. Todettiin, että Sitoumus2050-alustasta ei ole saatavilla ruotsinkielistä versiota.

Todettiin, että valtion organisaatioiden sitouttamista tulee jatkaa. Ehdotettiin, että Museovirasto tuo strategiaan sitoutumisen esiin yhteistyökokouksissa keskushallinnon virastojen ja liikelaitosten kanssa (mm. Senaatti-kiinteistöt) – sihteeri vie ehdotuksen eteenpäin virastossa. Myös Suomenlinnaa pyydetään haastamaan muita maailmanperintökohteita mukaan sitoumukseen (OKM).

Todettiin, että kulttuuriympäristösitoumusta ja -strategiaa tulee nostaa esille kaikkien toimijoiden verkkosivuilla. Tarjottava myös tukea sitoumuksen laatimiseen ja kerrottava mitä kautta sitoumukset saavat näkyvyyttä. Päätettiin esittää kulttuuriymparisto.fi -palvelun toimituskunnalle, että palveluun luodaan oma välilehti sitoumus-asioille.

Sovittiin, että haastekampanjasuunnitelmasta muokataan tiiviimpi viestintäsuunnitelmaan lomittuva versio.

**5. Kulttuuriympäristöalan tutkimus Suomessa**

Keskusteltiin Kulttuuriympäristötutkimuksen seuran tekemästä ja YM:n rahoittamasta esiselvityksestä. Selvitystä pidettiin erittäin tervetulleena ja hyvänä kartoituksena monimuotoisesta tutkimuskentästä. Todettiin kuitenkin, että lisää tietoa vielä tarvitaan, mm. tutkimuksen ja koulutuksen yhteyksistä sekä tutkijoiden sijoittumisesta alalla. Jatkotyönä voisi laatia esim. alan osaamiskartoituksen.

**6. VAT-uudistuksen tilannekatsaus**

Matleena Haapala kertoi VAT-uudistuksen vaiheesta. Valmistelevan työryhmän työn on tarkoitus valmistua helmikuussa 2017. Tavoitteiden halutaan koskevan vain keskeisimpiä valtakunnallisia asioita, jolloin paikallisille maankäyttöratkaisuille jää tarvittavaa liikkumatilaa. Jaosta yleis- ja erityistavoitteisiin luovutaan. Tavoitteiden on tarkoitus jatkossa olla mahdollisimman täsmällisiä, yksiselitteisiä ja keskenään johdonmukaisia. Keskeistä on myös, etteivät ne ole erityislainsäädännön kanssa päällekkäisiä.

**7. Maakuntauudistus ja toimijaverkko**

Esiteltiin maakuntauudistuksen valmistelutilanne ja siihen liittyvien selvitysten, kuten OHKE-hankkeen ja museoselvityksen työvaiheet (YM ja OKM). Todettiin, että on keskeistä tukea alueellista valmistautumista muutokseen sekä edistää kulttuuriympäristö- ja maisema-asioiden hoitoa maakuntauudistuksen toteutuessa.

**8. Toimintasuunnitelma**

Päätettiin siirtää keskustelu toimintasuunnitelman toteutumisen seurannasta seuraavaan kokoukseen, ja ottaa silloin asialistalle myös kysymys kulttuuriympäristöstrategian mahdollisesta päivittämisestä strategiakauden päättymisen eli vuoden 2020 jälkeen.

**9. Mahdolliset muut asiat**

Tuija Mikkonen kertoi evankelis-luterilaisen kirkon kulttuuriperintöstrategiasta, joka osaltaan toteuttaa myös kulttuuriympäristöstrategian tavoitteita. Mikkonen edustaa ympäristöhallintoa kirkon strategiaa valmistelevassa työryhmässä, joka saa työnstä valmiiksi syksyllä 2017.

Todettiin, että Tapio Oy on käynnistänyt metsäkulttuuriohjelmahankkeen, joka toteutetaan maa- ja metsätalousministeriön toimeksiantona. Osana hankkeen valmistelua on mm. laadittu Merkityksellinen metsäkulttuuri -raportti.

**10. Seuraava kokous**

Koordinaatioryhmän seuraava kokous pidetään ympäristöministeriössä 27.3. klo 13.30 – 15.30. Asialistalle otetaan toimintasuunnitelman toteutumisen seuranta ja työohjelma 2017, strategian ja toimeenpanosuunnitelman päivitys, koulutus ja tutkimus -teeman alustava käsittely, haastekampanjan jatkotoimet sekä Kotiseutuliiton raporttiin liittyvät toimenpiteet. Kotiseutuliiton toiminnanjohtaja Riitta Vanhatalo pyydetään mukaan kokoukseen.

**11. Kokouksen päättäminen**

Puheenjohtaja päätti kokouksen klo 15.40.